Noordwes-premier ‘se lewe in gevaar’Supra Mahumapelo, premier van Noordwes. Argieffoto: ANA Daar is dreigemente om Supra Mahumapelo, die premier van Noordwes, en sy familie te vermoor, het die premier se kantoor Vrydag gesê. “Hierdie skokkende inligting is onder Mahumapelo se aandag gebring deur bronne wat bekommerd is oor pogings om hom stil te maak,” het Brian Setswambung, sy woordvoerder, gesê. “Die bronne, van wie die identiteit in dié stadium nie bekend gemaak kan word nie, het dit aan die lig gebring dat die planne om hom en familielede te vermoor, polities gedrewe is.” Setswambung het gesê volgens die bronne is die meesterbrein agter die plan ŉ voormalige werker van die premier en werk dié glo saam met ŉ sindikaat om die planne uit te voer. “Hierdie dreigemente sal my nie weerhou om die mense van Bokone Bophirima [Noordwes] te dien nie. Dit sal my eerder dryf om harder te werk en dienste aan die gemeenskap te lewer,” het Mahumapelo in ŉ verklaring gesê. Mahumapelo het in Oktober vir die ANC se provinsiale algemene raad gesê hy weet van nege mense wat hom dood wil hê. Eunice Legalatladi, ŉ voormalige raadslid van die Mahikeng- plaaslike munisipaliteit, is in Oktober tot vyf jaar tronkstraf gevonnis nadat sy in die Lehurutshe-streekhof skuldig bevind is aan sameswering om Mahumapelo om die lewe te bring. Dit volg kort nadat ŉ man in Augustus vanjaar ook in hegtenis geneem is in verband met SMS-doodsdreigemente wat aan Mahumapelo gestuur is. Mahumapelo het ’n saak van intimidasie aanhangig gemaak nadat hy doodsdreigemente op sy selfoon ontvang het. Die verdagte is deur die onafhanklike polisie-ondersoekdirektoraat (Opod) in Noordwes vasgetrek.